**Varaždinske barokne večeri**

**i Ogranak Matice hrvatske u Križevcima**

Ponedjeljak, 23. rujna 2019. u 19 sati

Križevci, konkatedrala Sv. Križa

Koncert

**švedskoga baroknog tria *La Serenissima***

**Maria Forsström,** mezzosopran

**Dohyo Sol,** teorba

**Peter Lönnerberg,** čembalo&orgulje

'' Ljubavne pjesme 17. stoljeća''

**Giovanni Felice Sances**

*Occhi, occhi miei cantate*

**Claudio Monteverdi**

*Disprezzata regina*

**Henry Purcell**

Suita u g-molu za čembalo/Suite in g-minor for harpsichord Z.661

**Henry Purcell**

*Bess of Bedlam*Z.370

**Barbara Strozzi**

*Lagrime mie*

**Johannes Kapsberger**

*Toccata* *Arpeggiata*

**Johannes Kapsberger**

*Figlio dormi*

**Girolamo Frescobaldi**

*Così mi disprezzate*

**Stefano Landi**

*Quel augelin*

**Johannes Kapsberger**

Canzona prima

**Domenico Mazzocchi**

*Lagrime amare*

**Bernardo Pasquini**

Toocata per il cembalo

**Giulio Caccini**

*Amarilli mia bella*

**Giulio Caccini**

*Non ha'l ciel cotanti lumi*

Širok repertoar švedske mezzosopranistice **Marie Forsström** obuhvaća djela od mletačkog baroka do berlinskog cabareta pri čemu je slavu stekla interpretirajući djela bečkih majstora Mozarta i Mahlera. Operni debut imala je s ansamblom MusicAeterna pod ravnanjem Teodora Currentizsa u ulozi Dorabelle u Mozartovoj *Cosi fan tutte*. U ulozi Marcelline sudjelovala je i u Currentzisovoj hvaljenoj snimci *Figarovog pira* u izdanju Sony Classical te pod njegovim ravnanjem nastupila kao solistica s Mahler Chamber Orchestra.

Zahvaljujući svom punom ujednačenom tonu iznimno je tražena za Mahlerove solo pjesme i sličan repertoar poput Brahmsovih, Bergovih, Wagnerovih Brittenovih i Zemlinskyjevih djela. Vlada i zavidnom koloraturnom tehnikom pa njen operni repertoar obuhvaća naslovnu ulogu u *Carmen*, Isabelle u Rossinijevoj *Talijanki u Alžiru* i Maffia Orsinija u Donizettijevoj *Lucreziji Borgia*. Osim ovih, njen repertoar uključuje uloge Birgitte u *Mrtvom gradu*, vještice u *Didoni i Eneju*, naslovnu ulogu u *Juliju Cezaru*, Amneris u *Aidi* te Erde i Flosshilde u *Rajninom zlatu*. Njen repertoar solo pjesama i oratorija sadrži također djela Sibeliusa, Stravinskog, Szymanowskog, Stenhammara, Elgara, Haydna, Dvořaka, Durufléa, Vivaldija, Mendelssohna, Rahmanjinova i mnogih drugih skladatelja.

Djeluje u Operi u Malmöu i sa Simfonijskim orkestrom u Helsimborgu. Također nastupa u Državnoj operi i baletu u Permu u Rusiji, s Filharmonijskim orkestrom iz Nagoye u Japanu te Dala Sinfoniettom u Švedskoj. Za izdavačku kuću Musica Rediviva snimila je iznimno hvaljen nosač zvuka s Mahlerovim solo pjesmama.

**Dohyo Sol** je studirao lutnju na Kraljevskom muzičkoj akademiji u Stockholmu, Konzervatoriju Koninklijk u Hagu te Kraljevskoj danskoj muzičkoj akademiji u Kopenhagenu. Njegov repertoar ima raspon od rane renesanse do suvremene improvizacije. Nastupao je diljem čitave Evrope, a njegovo područje rada se kreće od opernih kuća i baroknih orkestara do manjih ansambala i solističkih koncerata. Redovito svira s ansamblima kao što su Höör Barock Ensemble, Orkiestra Historyczna {oh!}, Camerata Öresund, Concerto Copenhagen. Također dirigira operama: *Orfeom* Claudija Monteverdija te *Rappresentatione di Anima et di Corpo* Emilija Cavalierija. Isto tako sudjeluje u opernim produkcijama u Operi u Malmöu, Kraljevskom kazalištu u Kopenhagenu, Vadstenskoj akademiji, Teatru *Confidence* palače Ulriksdal, Folkoperanu u Stockholm i Operi u Gothenburgu. Kao solist posebnu sklonost ima prema zlatnom dobu engleske renesanse i njemačkom galantnom stilu. Snimio je više od tucet nosača zvuka kao komorni glazbenik, solist ili dio *basso continuo* sekcije u različitim baroknim orkestrima. Od 2012. je umjetnički voditelj Höör Barock Festivala koji je trenutno jedan od najvažnijih festivala rane glazbe u Švedskoj.

**Peter Lönnerberg** je najveći dio svog obrazovanja i nadahnuća za čembalo i *basso continuo* stekao radeći s Larsom Ulrikom Mortensonom u Kopenhagenu. Redovni je član ansambala Rebaroque i Tre Kronor te trija Stockholm Baroque. Surađuje i s nizom drugih švedskih ansambala i s nekoliko ih je nastupio na radiju i televiziji. S ansamblom ReBaroque je snimio CD *Telemannia*, a s Laurom Vadjon ranu talijansku glazbu za violinu i čembalo. Također podučava i drži brojne majstorske tečajeve, a nekoliko je godina bio gost profesor na Fakultetu muzičke umetnosti u Beogradu.